**NÕUDED EFI-VÄLISELE EKSPERDILE**

TEE punktide 2.3.1.1., 3.5.1. ja 4.4.1. kohaselt EFI kaasab stsenaariumi-, arendus-, tootmis-, levi- ja ristmeedia toetuste taotluste hindamisesse sõltumatuid valdkonna eksperte.

TEE punktide 5.4.1., 6.4.1. ja 7.4.1. kohaselt võib EFI kaasata ürituste, täienduskoolituse, hariduse, filmialase uurimistöö ja digiteerimise taotluste hindamisesse sõltumatuid valdkonna eksperte.

1. **Käesolevaga kehtestatakse EFI-välistele valdkonna ekspertidele järgmised nõuded:**
	1. stsenaariumi-, arendus-, tootmis- ja levitoetuse valdkonna ekspert peab omama vähemalt 5-aastast töökogemust filmi, levi, meedia, kirjanduse, teatri või kultuurikorralduse valdkonnas;
	2. ristmeedia valdkonna ekspert peab omama vähemalt 3-aastast töökogemust filmi, meedia, ristmeedia või kultuurikorralduse valdkonnas;
	3. ürituse, täienduskoolituse, hariduse, filmialase uurimistöö ja digiteerimise valdkonna ekspert peab omama vähemalt 3-aastast töökogemust filmi, levi, meedia, hariduse või kultuurikorralduse valdkonnas.
2. **Sõltumatu ekspert peab järgima korruptsioonivastasest seadusest tulenevaid nõudeid, sh:**
	1. hoiduma korruptiivse tuluna määratletava soodustuse nõudmisest, vahendamisest ja/või saamisest;
	2. hoiduma ametikoha korruptiivsest kasutamisest;
	3. mitte kasutama EFI-le eraldatud avaliku ülesande täitmiseks mõeldud vahendeid enda või kolmanda isiku huvides;
	4. mitte andma filmivaldkonna esindajatele toetuste eraldamise otsuste langetamisel ebavõrdset või põhjendamatut eelist kolmanda isiku huvides;
	5. mitte tegema otsust või toimingut, selles osaleda või seda sisuliselt suunata, kui see toob kaasa avaliku huvi seisukohast ebavõrdse või põhjendamatu eelise kolmandale isikule;
	6. mitte tegema otsuseid või toiminguid enda või temaga seotud isiku suhtes;
	7. mitte tegema otsuseid või toiminguid kui ta on teadlik tema enda või temaga seotud isiku majanduslikust või muust huvist, mis võib mõjutada toimingut või otsust;
	8. mitte tegema otsuseid või toiminguid kui ta on teadlik korruptsiooniohust;
	9. keelduma korruptiivse tuluna määratletava soodustuse vastuvõtmisest;
	10. viivitamata teatama EFI-le ametikohustusega seostatava soodustuse vastuvõtmisest.
3. **Seotud isik on:**
	1. eksperdi abikaasa, vanavanem, eksperdi või tema abikaasa vanem ning eksperdi vanema alaneja sugulane, sealhulgas eksperdi laps ja lapselaps. Vanemaks loetakse ka lapsendaja, vanema abikaasa ja kasuvanem ning alanejaks sugulaseks ka lapsendatu ja abikaasa laps;
	2. juriidiline isik, milles vähemalt 1/10 osalusest või osaluse omandamise õigusest kuulub eksperdile endale või temaga seotud isikule;
	3. juriidiline isik, mille juhtimis- või kontrollorgani liige tulumaksuseaduse tähenduses on ekspert ise või punktis 3.1 või 3.4 nimetatud isikud;
	4. isik, keda seob eksperdiga ühine majapidamine, samuti muu isik, kelle seisund või tegevus eksperti väljaspool ametiseisundit oluliselt ja vahetult mõjutab või keda eksperdi seisund või tegevus väljaspool eksperdi seisundit oluliselt ja vahetult mõjutab või kes väljaspool eksperdiseisundit allub eksperdi korraldustele või tegutseb eksperdi huvides või arvel;
	5. Eksperdil ei ole seotud isiku huvi puudutavat kohustust, kui ta ei tea ega peagi teadma punktides 3.1-3.3 nimetatud seosest või seotud isiku huvist.
4. **Ekspertide valimine ja vahetus**
	1. EFI valib eksperdid peale seda, kui on esitatud vastava taotlusvooru taotlused ning saab järgida, et eksperdi puhul ei tekiks käesoleva korra punktis 2 kirjeldatud olukorda. Taotlusvooru eksperdid kinnitab EFI juhatuse liige käskkirjaga.
	2. Ekspertide valimisel peab EFI järgima, et ekspert tohib osaleda üheliigiliste taotlusvoorude hindamises kuni kahes järjestikuses voorus, peale mida ei saa ekspert osaleda järgneva kahe samaliigilise taotlusvooru hindamises.
	3. EFI tutvustab eksperdile käesolevast korrast tulenevaid nõudeid ning küsib eksperdilt kinnituse selle kohta, et eksperdi tegevuses ei esine vastuolu käesoleva korraga. Kui peale eksperdi valikut selgub, et eksperdi tegevus võib olla vastuolus käesoleva korra sätestatud nõuetega, siis peab ekspert end taandama taotlusvoorust.

 *Kinnitatud EFI nõukogu otsusega 03.02.2016*